Medlem af Dansk Firmaidræt

**Spar Nord regnr. 9056 kontonr. 4574 898 094**

**-find os på** [**www.hgfi.dk**](http://www.hgfi.dk)

**REFERAT**

**Helsingør Firma Idræts repræsentantskabsmøde, torsdag den 24. april 2023**

**Dagsorden:**

1. **Godkendelse af fremmødte repræsentanter.**
2. **Valg af dirigent.**
3. **Beretning fra bestyrelse og udvalg.**
4. **Fremlæggelse af det reviderede regnskab.**
5. **HFI’s lederpokal m.v.**
6. **Behandling af indkomne forslag.**
7. **Fastsættelse af kontingent.**
8. **Valg i henhold til vedtægternes § 12.**
9. **Eventuelt**

**Flemming Bech – i det følgende benævnt FB – åbnede repræsentantskabsmødet, bød alle velkommen og udbad sig 1 minuts stilhed for at mindes Flemming Rønne og Finn Durafour,   
som begge er afgået ved døden i år. Æret være deres minde.**

**Ad 1: godkendelse af fremmødte repræsentanter.**

**Der blev konstateret et fremmøde på 14 repræsentanter, hvoraf 13 var stemmeberettigede.**

**Ad 2: Valg af dirigent.**

**Som dirigent valgtes Bent Hansen, der konstaterede, at repræsentantskabsmødet med ovennævnte dagsorden var lovligt indvarslet.**

**Ad 3: Beretning fra bestyrelse og udvalg.**

**FB indledte med at henvise til den skriftlige beretning på hjemmesiden.   
FB fremlagde herefter den mundtlige beretning, herunder blev bl.a. nævnt at vi med den nuværende økonomi ikke har råd til at fortsætte driften af vores aktivitetshus, pludselig kendskab til en udløbet brugskontrakt fra 1993, arrangementer og manglende hjælpende hænder...**   
**Ved udgangen af 2022 havde vi 2.496 aktivitetsmedlemmer fordelt på 34 klubber (45 i 2021) og 62 enkeltmedlemmer (44 i 2021). Til sammenligning havde vi 3.769 i 2019, 2.527 i 2020 og 2.606 i 2021.**

**FB afsluttede med en tak til bestyrelsen, medlemmer, udvalgsformænd og frivillige ledere m.fl. for indsats og engagement i det forløbne år.**

**Beretningen og økonomien blev drøftet, hvorefter beretningen blev taget til efterretning.**

**Ad 4: Fremlæggelse af det reviderede regnskab.**

**Regnskabet for året 2022 har været tilgængeligt på hjemmesiden: www.hgfi.dk**

**Kasserer Birgit Madsen begrænsede sin gennemgang til kun at omfatte resultatopgørelse**

**og balance. Hun gav desuden nogle få uddybende forklaringer om årets resultat og enkelte regnskabsposter.**

**Regnskabet blev herefter enstemmigt godkendt.**

**Ad 5: HFI´S lederpokal m.v.**

**Der var ingen indstillet til lederpokalen.**

**Ad 6. Indkomne forslag.**

**Der var indkommet følgende forslag:**

**Forslag A - Opfølgning på sidste års repræsentantskabsmøde - Aktivitetshusets fremtid.**

**Dagsorden:**

**”Bestyrelsen ønsker en drøftelse og beslutning på aktivitetshuset, Hymersvej 19’s fremtid. Baggrunden for dette er, at vi med nuværende aktiviteter og antal firmaer/medlemmer ikke længere har råd til at drive vores eget klubhus. "På repræsentantskabsmødet vil bestyrelsen fremlægge budget for de næste 5 år.”**

**Referat:**

**FB gennemgik bestyrelsens budget for 2022 og årene fremover, som klart viser et årligt merforbrug på ca. kr. 60.000, som hvert år vil gøre indhug i egenkapitalen. Bestyrelsen ønsker derfor at vi alle udviser rettidig omhu og får en god drøftelse af aktivitetshusets fremtid. Forslaget blev ivrigt debatteret og mundede ud i, at bestyrelsen i løbet af de næste måneder undersøger vilkårene for et salg af aktivitetshuset og/eller hvordan en fremtidig drift af huset kan løbe rundt. Et evt. salg skal besluttes på et ekstraordinært repræsentantskabsmøde.**

***Bestyrelsen har brugt et helt år på at komme til bunds i denne vanskelige sag med bl.a. kommune og forbund og vil på repræsentantskabsmødet fremlægge status på dette store arbejde.***

***Bestyrelsen ønsker en drøftelse af denne status og en beslutning om aktivitetshusets fremtid.***

**Bestyrelsen redegjorde for status, som også er nærmere beskrevet i beretningen, herunder et pludseligt kendskab til en udløbet brugskontrakt på 30 år med en evt. forlængelse senest 1. april 2021. Ydermere viser det sig, at huset skal overdrages vederlagsfrit til kommune. Vi kan derfor ikke sælge huset til trods for, at vi har købt huset af en anden forening.**

**Det blev besluttet, at bestyrelsen forsøger at få forlænget brugskontrakten og vi dermed “kan købe lidt tid” til hvordan og hvorledes med husets fremtid, som vi ikke har råd til med nuværende økonomi. Endvidere blev det besluttet, at bestyrelsen godt kan gå videre med fjernelse eller flytning af billardborde, såfremt lokalet kan benyttes til andet og bedre indtægts formål.**

**Forslag B**

**Manglende hjælpende hænder**

**Bestyrelsen efterlyser bestyrelsesmedlemmer og hjælpende hænder til både småt og stort med at holde vores forening kørende. Derfor foreslår bestyrelsen, at der på repræsentantskabsmødet tages en drøftelse af, hvordan vi kan få flere nødvendige hjælpende hænder til at køre foreningen i dagligdagen.**

**Bestyrelsen vil på repræsentantskabsmødet fremlægge og runddele hvilke typer af opgaver, som der mangler hjælpende hænder til f.eks. den årlige arbejdsdag med at forårsklargøre rundt om aktivitetshuset og afvikling af julemærkemarchen samt meget mere.**

**Håbet og intentionen er, at få flere frivillige til at hjælpe bare minimum en gang om året.**

**Bestyrelsen oplæste nogle af de gøremål, som der mangler hjælpende hænder til.  
Forslaget blev herefter drøftet, og der kom ingen beslutning og forslag på det videre forløb.**

**Forslag C**

**Ændring af vedtægternes § 6.1**

**6.1 Medlemskontingent fastsættes hvert år på det ordinære repræsentantskabsmøde og forfalder til betaling den 1. december.**

**Foreslås ændret til**

***6.1 Medlemskontingent fastsættes hvert år på det ordinære repræsentantskabsmøde og forfalder til betaling den 1. januar.***

**Forslaget blev enstemmigt godkendt.**

**Ad 7: Fastsættelse af kontingent pr. år.**

**1 - 5 medlemmer 500 kr.**

**6 - 15 medlemmer 750 kr.**

**Over 15 medlemmer 1.000 kr.**

**Enkeltmedlemmer 125 kr.**

**Bestyrelsen foreslår uændret kontingent for 2024.**

**Forslaget blev enstemmigt godkendt.**

**Ad 8. Valg i henhold til vedtægternes § 12.**

**Pkt. 8: Valg i henhold til vedtægternes §12:**

1. **Bestyrelsesmedlem, formand Flemming Bech**
2. **Bestyrelsesmedlem Pia Lindgaard Agger**
3. **1-2 bestyrelsesmedlemmer – posterne er ledige for en 2-årig periode**
4. **Bestyrelsessuppleant - posten er ledig for en 2-årig periode**
5. **Revisor Bent Hansen**
6. **Revisorsuppleant - vakant**

***Alle nævnt under punkterne a, b, e og f er villige til genvalg*.**

**Bestyrelsen modtager gerne forslag til punkterne c og d.**

***§12.  Valg af ledelse.  
12.1. Til at varetage den daglige ledelse vælger repræsentantskabet en bestyrelse på 5-7 personer. Bestyrelsen består af formand og kasserer samt 3-5 bestyrelsesmedlemmer. Herudover 2 bestyrelsessuppleanter, 2 revisorer og 1 revisorsuppleant. Efter repræsentantskabsmødet konstituerer bestyrelsen sig med næstformand.  
12.2.   På ulige år vælges formand og 1-2 bestyrelsesmedlemmer, 1 bestyrelsessuppleant, 1 revisor  og en revisorsuppleant. Alle valg gælder for 2 år.***

***12.3. På lige år vælges kasserer og 2-3 bestyrelsesmedlemmer, 1 bestyrelsessuppleant og 1 revisor. Alle valg gælder for 2 år.  
12.4.   Der kan kun vælges 3 personer fra samme forening til bestyrelsen.***

**De ovenfor nævnte personer under a, b, e blev genvalgt med akklamation for en 2-årig periode.**

**Da bestyrelsen ikke havde fundet en person til valget under punkt c, d og f – og da der heller ikke fremkom forslag fra forsamlingen – fik bestyrelsen fuldmagt til at finde egnede emner i den nærmeste fremtid.**

**Ad 9: Eventuelt.**

**De fremmødte takkede for bestyrelsens store indsats og gav udtryk for deres bekymring for Helsingør Firma Idræts fremtid med manglende hjælpende hænder og en udfordrende økonomi og husdrift.**

**Der var ikke andre indlæg under punktet.**

**FB rettede herefter en tak til de fremmødte repræsentanter og øvrige deltagere samt til dirigenten for god styring af repræsentantskabet.**

**Dirigenten afsluttede herefter den officielle del af repræsentantskabsmødet og takkede for god ro og orden.**

**Maj 2023.**

**Jørgen Kjeldsen og Flemming Bech, ref.**